དགུང་ལོ་ཞེ་ལྔ་བ་ལྕགས་སྤྲེལསྤྱི་ལོ༡༩༨༠ལོ་ཏང་གི་ཆོས་ལུགས་དད་མོས་སྲིད་ཇུས་རང་དབང་གིས་མངོན་འགྱུར་བྱས་ཐོགབསྟན་པ་ཐམས་ཅད་ཀྱི་བདག་པོ་༧ཀུན་གཟིགས་པཎ་ཆེན་སྐུ་ཕྲེང་བཅུ་བར་ཐུགས་བརྩེ་བས་མཇལ་འཕྲད་གནང༌།དམ་པ་ཁོང་ཉིད་ལུགས་གཉིས་ལ་མཁྱེན་དཔྱོད་ཡངས་ཤིང་སྡེ་སྣོད་ཀུན་ལ་སྤྱན་དཀྱུས་བཀྲ་བ།གཞན་དྲིང་མི་འཇོག་པའི་སྤོབས་པ་ལྡན་པ་སོགས་བསྟན་འཛིན་སྐྱེས་བུའི་རང་གཤིས་འདོར་མེད་དུ་གཟིགས་ནས།ཨ་ལགས་བོན་བརྒྱ་ཁྱོད་ཀྱིས་མཚོ་སྔོན་ཕྱོགས་ཀྱི་བོན་སྡེ་ཁག་གི་བདག་པོར་མཛོད་ལ།ཐུགས་མཐུན་ཁྲིམས་གཙང་གི་དགོན་སྡེ་ལེགས་པོ་ཞིག་གི་གཞི་ཟུངས་ཞེས་ཞལ་དབྱུང་བསྩལ་ཏེ་དམངས་སྒོར་སྟོང་ཕྲག་ལྷག་དང་རྟེན་སྐལ་བཀའ་མཆིད་བཅས་གནང་བས།འབྱུང་འགྱུར་དོན་ལ་ཡིད་ཆེས་དང་རྟེན་འབྲེལ་གྱི་སྒོ་འཕར་ཡངས་པོར་ཕྱེས་པ་ནི།རྗེ་གསང་དོན་རྣམ་འབྱེད་ལས།སེམས་ཅན་དོན་བྱ་མ་གཏོགས་པ།།རྒྱལ་བ་མཉེས་པའི་ཐབས་གཞན་མེད།།ཅེས་གསུངས་པ་ནང་བཞིན།ལོ་དེར་བསྟན་འགྲོ་སྐྱོབ་པ་རླབས་ཆེན་དུ་དམིགས་བཙལ་ཏེ།ཕན་བདེ་རྩ་ལག་ཀུན་གྱི་འབྱུང་གནས་རང་དགོན་དཔལ་གཤེན་བསྟན་སྨན་རི་བཤད་སྒྲུབ་སྨིན་གློལ་གླིང་གི་དགོན་སྡེ་སླར་གསོ་མཛད།དེ་ལ་བྱམས་འབུམ་ལས།རང་དོན་སྤངས་པས་གཞན་དོན་འགྲུབ།།གཞན་དོན་བྱས་པས་སངས་རྒྱས་མཉེས།།ཐུགས་རྗེ་ཆེ་བས་ཀུན་འདྲེན་འགྱུར།།ཞེས་པ་ལྟར།བཅའ་བ་ཕྱག་ལེན།འབུད་བརྡུང་རོལ་གསུམ།ཡིག་གཟུགས་ལྷ་བྲིས།བསླབ་པ་དོན་གཉེར།བཅའ་བཞིའི་སྒྲིག་ལམ།བསྙེན་སྒྲུབ་སྒོམ་པ།ལྟ་སྤྱོད་སྒོམ་འབྲས་སོགས་ཐུན་མོང་དང་ཐུན་མོང་མ་ཡིན་པའི་གནས་ཀུན་དཔལ་ལྡན་སྨན་རི་བའི་ལུགས་བཞིན་གཙང་ལ་རྨ་མེད་དུ་སྤེལ་བས་གཤེན་རབ་བསྟན་པའི་མཛེས་རྒྱན་དང་སྐལ་ལྡན་དད་པའི་མིག་རྒྱན་དུ་གྱུར།